"איביץ' לא מוטרד. הסגל שלו טוב יותר"
"הוא לא מוטרד. השחקנים הטובים יותר נמצאים אצלו"
"מבחינת איביץ', השחקנים הכי טובים בליגה בכל עמדה נמצאים אצלו. הוא לא נראה מוטרד יותר ממשחק ליגה רגיל. זה איביץ' לטוב ולרע, ולמען האמת הוא לא זז ס"מ מההתנהלות שלו מאז שהגיע למכבי תל אביב", כך בחר לתאר אחד השחקנים בשורות האלופה את מצב הרוח במועדון לקראת משחק העונה הערב (שני, 20:15, ישיר ב-5SPORT) מול מכבי חיפה.
מקצועית, נראה שהמאמן ימשיך עם אותו ההרכב שהביס את הפועל כפ"ס. המשמעות: אבי ריקן, דן גלזר, אייל גולסה, עומר אצילי ויונתן כהן יפתחו. לעומתם, רוסלן ברסקי, אלירן עטר, מתן חוזז ושרן ייני לא נכללים בסגל, בנוסף כמובן לדור פרץ ואורוש ניקוליץ' הפצועים.
מדובר במשחק השלישי ברציפות שעטר וחוזז לא נכללים בין ה-18. הערכה היא שהחלוץ יישאר בקבוצה עד לסיום העונה, אז יסיים את חוזהו ויהפוך לשחקן חופשי. חוזז עשוי לצאת בהשאלה כבר בינואר, ואולי גם ברסקי.
"תדרוך הווידאו היה יחסית קצר ולא היו שיחות מיוחדות", העיד שחקן בקבוצה. "להיפך, דווקא מול הקבוצות הקטנות איביץ' מדבר יותר, כנראה שמול הגדולות הוא מרגיש שאין צורך". השחקן הוסיף שהמאמן דיבר על שיטת המשחק של היריבה, אבל לא ציין שחקנים ספציפיים. "תמיד כשהגענו עם הגב אל הקיר תחת איביץ', ניצחנו. אנחנו מקווים שגם הפעם ידנו תהיה על העליונה". 4,100 אוהדים צהובים ילוו את הקבוצה לסמי עופר.
הרכב משוער: דניאל טננבאום; אנדרה ג'ארלדש, ז'איר אמאדור, איתן טיבי, אנריק סבוריט; דן גלזר, אייל גולסה, אבי ריקן; עומר אצילי, יונתן כהן ואיתי שכטר.